Арт

Арт — ашуу, тоо маанисин чагылдырган байыркы топонимика, географиялык термин. Бул түшүнүк жөнүндөгү алгачкы дарек X кылымга («Худуд-ал-Аламда» эскерилет) таандык. XI кылымда ашуу маанисиндеги оронимиялык компонент катары тарала баштаган; мисалы, Бадаларт, Букачарт, Занбиарт, Кавакарт, Торигарт, Яфтуарт. Бул термин катышкан топонимдер Кыргызстандын азыркы аймагында өтө көп тараган: Кумарт, Кызарт, Эшекарт, Көгарт, Агачарт. Арт кошулган топонимдер Кыргызстандын азыркы чегинен сырткары аймактарда — Памирде, Алтайда, Тувада, Кашкарда жана башка, тагыраак айтканда кыргыздар мурда жашаган жерлерде гана кездешет. Мындан «арт» түшүнүгү кыргыздарга гана таандык деген бүтүм чыгарууга болот. Арттын кыргыздарда ашуу, бел, дабан, өтмөк, ажык деген синонимдери бар.
Категория:Терминдер жана түшүндүрмөлөр
 Колдонулган адабияттар 
 “Кыргызстан” улуттук энциклопедиясы: 1-том. Башкы ред. Асанов Ү. А., Б.: Мамлекеттик тил жана энциклопедия борбору, 2006. ISBN 9967—14— 046—1